**A Fishing on Orfű bemutatja:**

**Happy Fisherman Camp**

## **Új fesztivállal jelentkezik a Fishing on Orfű csapata. A Happy Fisherman Camp-et augusztus 17-18-19-én rendezik meg a Fishing helyszínéül is szolgáló Panoráma Campingben, Orfűn. Erre a rendezvényre is jellemző lesz a megszokott Fishinges hangulat, a népszerű fellépők mellett pedig rengeteg ígéretes fiatal produkciót láthatnak az érdeklődők, hiszen a fesztivál fő fókusza a tehetségmutatás.**

# Mi is ez a Happy Fisherman Camp?

Hamisítatlan Fishing-hangulat 3000 főben limitált közönséggel, tehát jóval szellősebben, mint a nagyobb orfűi fesztiválon. 3 nap alatt 60 produkció 4 zenei helyszínen. Tökéletes lehet azoknak, akiknek túl nagy a Fishing, akiknek esetleg nem felelt meg a június végi dátum, vagy akik egész egyszerűen lemaradtak a jegyvásárlásról – hiszen idén az anyarendezvény története leggyorsabb telt házát produkálta, kevesebb, mint 140 nap alatt kelt el rá minden belépő.

A Happy Fisherman Camp programja kiadós szórakozást kínálhat azoknak is, akik kizárólag a headlinerekért jönnének augusztusban Orfűre, hiszen a főbb fellépők között ott a Carson Coma, az Elefánt, az Esti Kornél, a Bohemian Betyars, az aurevior., az Analog Balaton, a Pogány Induló, a Platon Karataev, a Vad Fruttik, Barkóczi Noémi, Dé:Nash, a Felső Tízezer, Áron András vagy a Mordái, csak hogy párat említsünk. De nem csak a népszerűbb fellépőkért érdemes jönni, hiszen a Happy Fisherman Camp határozott koncepciója a feltörekvő reménységek, a kisebb, de ígéretes produkciók bemutatása. Ilyen többek között a Raklap, a HIÚZ, a Sorbonne Sexual, a Grabovski, a Cataflamingo, a Doggos, a Máklikőr, a Kaktus, a Zaekar, Volkova, a Csicskakoporsó, a kisbetűs ünnepnapok vagy a Roving Chess Club. Rajtuk kívül pedig kiemelt helyen léphetnek fel a Happy Fisherman tehetségkereső nyertesei is.

# Happy Fisherman tehetségkereső

A Fishing on Orfű évek óta bonyolít saját tehetségkeresőt, de ezt idén új szintre emelik a szervezők. Egy rangos zsűri segítségével választják ki azokat a produkciókat, amelyek többek között a Happy Fisherman Campen is felléphetnek. Ráadásul nem a legkisebb színpad nyitósávjában kapnak lehetőséget, hanem a nagyszínpad kivételével minden zenei helyszínen, főműsoridőben! A HFC-n összesen 3 zenekar, 3 szóló/duó előadó és 3 DJ mutatkozhat be. A további díjak között videóklip, live session-felvétel, valamint Fishing on Orfűs fellépési lehetőség is található. A jelentkezőket egy 5 fős zsűri bírálja el, amelynek tagjai: Czeglédi Szabolcs (az Akvárium klub programszervezője, menedzser, zenész), Horváth Gergely (a Petőfi rádió korábbi programigazgatója, rádiós szerkesztő/műsorvezető), Sajó Dávid (a Telex újságírója, az After podcast vezetője), a ZAJZAJZAJ nevű pécsi értékközösség és alkotótér, valamint a Fishing on Orfű vezetősége. A jelentkezés március 31-ig tart, az érdeklődők [IDE](https://www.happyfisherman.hu/tehetsegkereses) kattintsanak!

# Orfű összehoz!

A Happy Fisherman Campen egy vadonatúj formátum is bemutatkozik, ez az Orfű összehoz! A közönség soha nem látott duók koncertjeit nézheti meg A tűzhöz közel nevű erdei színpadon – ráadásul abba is beleszólhatnak, hogy ki kivel játsszon. A szervezők olyan szerzőket kértek fel, akik még sosem zenéltek együtt - legalábbis egy koncert erejéig nem. Három este, hat zenész (Csorba Lóci, Egyedi Péter, Jónás Vera, Kama, Kiss Flóra és Lee Olivér) - de ki kivel kooperáljon? Ebben segít majd dönteni a fesztivál közönsége: [itt lehet szavazni](https://forms.gle/2D2gcxahPDp3Fz8N6).

# Happy Fisherman Agency

A fesztivál és a tehetségkereső mellett Happy Fisherman ügynökség is létezik, 2022 végén alapították a Fishing on Orfű szervezői. Egy olyan könnyűzenei szolgáltató iroda létrehozása volt a cél, amely számos területen segíthet partnereinek és amely kiemelt fókuszt helyez a feltörekvő, ígéretes produkciók gondozására. Az irodával kapcsolatos minden további információ elérhető a [HFA honlapján](https://www.happyfisherman.hu/agency).

A Happy Fisherman Camp részletes zenei programja, valamint minden fontos információ megtalálható [a fesztivál honlapján](https://hfc.fishingonorfu.hu/). A jegyek értékesítése 03.22-én szerdán 11:00-kor indul.